છેલ્લા કેટલાક સમયથી સિક્યૉરિટીના નામે અમેરિકા જે રીતે એક આમ આદમીના અંગત વિશ્વમાં તરાપ મારવાની કોશિશ કરી રહ્યું હતું એ તેના પેટમાં દુ:ખી રહ્યું હતું. કહેવાય છે કે તેણે શરૂઆતમાં કંપની સામે બળવો પણ કરેલો અને લોકોની પ્રાઇવસી જોખમાય એવી ટેક્નૉલૉજી વિકસાવવાની ખિલાફ હોવાની વાત પોતાની કંપનીના વડાઓ સમક્ષ રજૂ કરેલી. જ્યારે તેની વાત પર જરાય ધ્યાન આપવામાં ન આવ્યું ત્યારે નાછૂટકે તેણે મનોમન ગાંઠ વાળી લીધી. તેણે નોકરીમાં ત્રણ અઠવાડિયાંની રજા મૂકી. જે ગર્લફ્રેન્ડ સાથે તે હવાઈના વાઇપાહુ શહેરના અપાર્ટમેન્ટમાં ભાડેથી રહેતો હતો એ ખાલી કરી દીધો અને ગર્લફ્રેન્ડને સમજાવ્યું કે નૅશનલ સિક્યૉરિટી એજન્સીના ગુપ્ત કામે તે જઈ રહ્યો છે એટલે થોડાક દિવસ તે તેના પેરન્ટ્સ પાસે જતી રહે. માત્ર ત્રણ કમ્પ્યુટર હાર્ડ ડિસ્ક, લૅપટૉપ અને જરૂરી ચીજવસ્તુઓ લઈને તે અમેરિકા છોડીને પહેલી મેએ હૉન્ગકૉન્ગ આવી ગયો.